”Muslimani protiv terorista“ - kao odgovor na pogrešno shvaćanje Islama. 4/9/02 - 2002-09-04
Nakon 11 septembra u Americi je oformljena nova organizacija koja okuplja mlađe Američke Muslimane. Novinarka Glasa Amerike Carolyn We
Sve do prošlog septembra, život Aasme Khan je bio uobičajen. Ona je odvjetnica i rođena je ovdje u Sjedinjenim Državama na američkom Srednjem zapadu , te je druga generacija iz porodice Pakistanaca koji su doselili u Ameriku. Potpuno posvećena vjeri, ona se ugodno osjećala u Americi, posebno u gradu New Yorku koji je multietničan. Onda se desio 11. septembar i izgledalo je da je religija koju Aasma Khan voli došla pod udar i s vana i iznutra. ” Svako od nas je osjetio potrebu da govori i zaštiti našu vjeru od onih koji zagovaraju mržnju.“ Tako je ona postala jedna od osnivača nove organizacije pod imenom ”Muslimani protiv terorista“. Radi se o neplaćenom poslu, koji joj oduzima svo vrijeme, danju i noću.. ”Potreba za stvaranjem organizacije ”Muslimani protiv terorista“ proizašla je iz pogrešnog shvaćanja Islama, koje postoji među samim Muslimanima, kao i među ostalim Amerikanacima. Dijelom je to zbog toga što ljudi poput Osame bin Ladena imaju priliku govoriti na internacionalnim tv stanicama i oni koriste Islam kao opravdanje za ono što čine, a to je pogrešno.“ Jednog petka , sredinom oktobra , ona je posjetila svoju zaovu u dijelu New Yorka koji se zove Long Island. Nakon večere, otišli su u sinagogu u mjestu Great Neck na molitvu gdje je govorio Aasmin prijatelj, doktor Faroque Khan. Doktor Khan i njegova supruga , doktor Arfa Khan su pomogli u finasiranju međureligijske grupe Jevreja i Muslimama prije deset godina, te je godinama među članovima ovog udruženja raslo prijateljstvo . ”Mi svi vjerujemo da možemo raspršiti strah i mržnju putem obrazovanja. To je poruka nade, ali ona ne mijenja ono čemu su američki Muslimani danas izloženi. Od 11. septembra američki Muslimani i ljudi za koje se smatra da vuku korijene od Arapa, sada su žrtve mržnje.“ Članovima organizacije se sviđaju govori gospođe Aaesme Khan, kako Muslimanina , tako i Jevrejima. Na kraju večeri, zajedno sa rabinom Jeniffer Krause dugo čeka na voz, kako bi se vratila u New York. Zahtjevi njene nove organizacije čine da su obaveze okupirale čitavu sedmicu Aasme Khan. U subotu će ona posjetiti čuveni njujorški Columbia univerzitet kako bi pomogla u obučavanju volontera organizacije ”Muslimani protiv terorista“ da o organizaciji govore u školama. Sljedećeg dana je zakazan seminar o praćenju medija , odnosno o tome kako oni prikazuju Muslimane.Sarah Sayed je jedna od članica ove organizacije: Naša sposobnost da kritički razmišljamo o pitanjima je kompromitirana izvještavanjem medija o muslimanima. Jedno od pitanja je i zabrinutost da se snimci Muslimama koji mole koriste za ilustriranje događaja koji se tiču terorizma. Mi moramo prestati viđati ovu vrstu povezivanja terora sa ljudima koji se klanjaju Bogu, kaže Sayed. Prema riječima Aasme Khan , organziacija ”Muslimani protiv terorizma “ ne želi obrazovati samo one koji nisu Muslimani, nego , prema njenim riječima , potrebno je obrazovati i same Muslimane: U Americi postoji oko 1.200 džamija, i ono što trebamo uraditi je razgovarati sa svakom pojedinačnom kongregacijom kako bi smo spoznali šta oni misle o Islamu. Mi im tada trebamo dati dodatne informacije o Islamu, o terorizmu, trebamo ih obrazovati o načinu kako prezentiraju te informacije, i kako o tome sami govore. Ovo je drugi put da je Aasma Khan došla na hodočašće na ruševine Svjetskog trgovinskog centra, premda je to područje zatvoreno nekoliko blokova uokolo i teško da se puno može vidjeti. Među žrtvama se u ruševinama nalazi sahranjeno nekoliko stotina Muslimana . Međutim, kao Amerikanci, članovi organizacije ”Muslimani protiv terorizma “ su zajedno došli na ovo mjesto. ”Mislim da je ovaj napad zaista probudio američke Muslimane, mlade Muslimane u Americi. Zbog toga što smo se mi osjećali uvijek u potpunosti integrirani u američko društvo i uvijek smo u svemu u potpunosti učestvovali kao Amerikanci, te po prvi put osjećamo da moramo odgovoriti na napad koji je došao svana, te kao američki muslimani, govoriti protiv onoga što rade drugi Muslimani.“ Aasma Khan kaže da je strah neće spriječiti da kaže istinu, što prema Kuranu svi Muslimani moraju činiti. Ukoliko me to stavlja u rizičnu poziciju u odnosu na prijatelje Amerikance ili u odnosu na Muslimane van Amerike, ja sam spremna to prihvatiti, jer smatran da neko treba obraniti vjeru od onih koji promoviraju mržnju.